钦定古今图书集成/明伦汇编/官常典/第339卷 > 桓典
## 钦定古今图书集成/明伦汇编/官常典/第339卷 > 桓典

按：《后汉书桓荣传》：“荣子郁，郁中子焉。焉孙典，字公雅，
复传其家业。以尚书教授颍川，门徒数百人。举孝廉
为郎。居无几，会国相王吉以罪被诛，故人亲戚莫敢
至者，典独弃官收敛归葬，服丧三年，负土成坟，为立
祠堂，尽礼而去。辟司徒袁隗府，举高第，拜侍御史。是
时宦官秉权，典执政无所回避，常乘骢马，京师畏惮”，
为之语曰：“行行且止，避骢马御史。”及黄巾贼起荥阳，
典奉使督军。贼破还，以牾宦官赏不行。在御史七年
不调。后出为郎。灵帝崩，大将军何进秉政，典与同谋
议，三迁羽林中郎将。献帝即位，三公奏典前与何进
谋诛阉宦，功虽不遂，忠义炳著。诏拜家一人为郎，赐
钱二十万。从西入关，拜御史中丞，赐爵关内侯。车驾
都许，迁光禄勋。建安六年，卒于官。